Medici wat volgens wet optree, hoef nie vervolging te vrees – NVGDr. Abdulhay Munshi (Foto: ANA) Die Nasionale Vervolgingsgesag (NVG) het Saterdag gesê mediese praktisyns wat hul pligte binne die perke van die wet uitvoer, hoef nie strafregtelike vervolging te vrees nie. Dít volg nadat mediese praktisyns vandeesweek hul kommer uitgespreek het oor die aanklag van strafbare manslag waarop die vermoorde narkotiseur, dr. Abdulhay Munshi, saam met prof. Peter Beale, ŉ pediatriese chirurg, teregstaan ná die dood van ŉ pasiënt verlede jaar. Maroela Media het vroeër berig Zayyaan Sayed (10) het op 11 Oktober ŉ laparoskopie by die Netcare Park Lane-kliniek ondergaan nadat hy lank met refluks gesukkel het. Beale het die operasie uitgevoer, terwyl Munshi die narkotiseur was. Zayyaan het later dieselfde aand gesterf. Zayyaan Sayed. Die saak teen Munshi sal egter nou teruggetrek word nadat hy Woensdag koelbloedig doodgeskiet is. Bewerings van ŉ sluipmoord doen intussen die ronde en dokters sê hulle is bang hulle word vermoor óf vervolg indien ŉ pasiënt in hul sorg sterf. Die NVG voer egter in die verklaring aan dat die vervolging van Munshi regmatig was. “As dit blyk dat ŉ geneesheer op ŉ manier sou optree wat tot nalatige lewensverlies gelei het, is die NVG verplig om op te tree met die doel om te besluit of strafregtelike stappe teen die geneesheer ingestel moet word al dan nie. “Ná ŉ strafregtelike klag van mediese nalatigheid deur Sayed se pa in Oktober 2019, is die NVG gelei deur artikel 179 (2) van die Grondwet wat die NVG bemagtig om strafregtelike stappe namens die staat in te stel. Talle dokters het Woensdag ná die moord op Munshi na sy huis in Johannesburg opgeruk en geëis dat geregtigheid geskied en gesondheidsorgwerkers beskerm moet word. (Foto: @DrShmuk/Twitter) “ŉ Saak van strafbare manslag teen Beale en Munshi is ingestel nadat die saakdossier nagegaan en daar vasgestel is dat redelike vooruitsigte op suksesvolle vervolging wel bestaan (ŉ prima facie-saak).” Luidens die verklaring sal die vervolging volgens die standaardprosedure wag op ŉ afskrif van Munshi se doodsertifikaat sodat die aanklag teen hom formeel in ŉ hof teruggetrek kan word. Die saak teen Beale gaan egter voort en sal weer op 16 November vanjaar in ŉ hof aangehoor word.